32004D0798
L 382/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 7 декември 2004 година
за приемане съгласно Директива 92/43/ЕИО на Съвета на списъка с обекти от значение за Общността за Континенталния биогеографски регион
(нотифицирано под номер C(2004) 4031)
(2004/798/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/43/ЕИО на Съвета от 21 май 1992 г. за опазването на природните местообитания и на дивата фауна и флора (1), и по-специално член 4, параграф 2, алинея трета на от нея,
като има предвид, че:
(1)
Континенталният биогеографски регион, определен в член 1, буква „в“, iii) от Директива 92/43/ЕИО, обхваща територията на Люксембург, части от територията на Австрия, Белгия, Чешката република, Дания, Франция, Германия, Италия, Литва, Полша, Словения и Швеция, както е обозначено на биогеографската карта, одобрена на 23 октомври 2000 г. от Комитета за местообитанията, учреден съгласно член 20 от директивата.
(2)
Настоящото решение не включва териториите на държавите-членки, които се присъединиха към Европейската общност на 1 май 2004 г. Тези държави-членки започнаха да предават до Комисията предложенията си за съответните територии на посочената дата. В резултат на това Комисията не е в състояние да обедини информацията от тези държави-членки в настоящия първоначален списък на обекти от значение за Общността по смисъла на Директива 92/43/ЕИО. Данните ще бъдат предмет на бъдещо решение на Комисията, когато цялата информация, отнасяща се до този въпрос, ще е събрана и когато ще е направена задълбочена научна оценка на подадените от тези държави-членки предложения за обекти.
(3)
Освен това в контекста на започналия от 1995 г. процес на изграждане на мрежата „Натура 2000“, която представлява съществен елемент от опазването на биологичното разнообразие в Европейската общност, е необходимо да се постигне известен напредък по отношение на действителното изграждане на мрежата, като не се забавя приемането на настоящото решение.
(4)
В съответствие с член 4, параграф 1 от Директива 92/43/ЕИО Австрия, Белгия, Дания, Франция, Германия, Италия, Люксембург и Швеция са изпратили до Комисията в периода между ноември 2003 г. и юни 2004 г. списъци с обекти, отнасящи се за Континенталния биогеографски регион, предложени като обекти от значение за Общността по смисъла на член 1 от Директива 92/43/ЕИО.
(5)
Списъците с предложените обекти са били придружени от информация за всяка територия, представена във формата, установен с Решение 97/266/ЕО на Комисията от 18 декември 1996 г. относно формата за представяне на информация за обектите, предложени за включване в мрежата „Натура 2000“ (2).
(6)
Тази информация включва най-скорошния и окончателен вариант на карта на територията, изпратена от заинтересованата държава-членка, наименованието на територията, нейното географско положение и площ, както и данните, получени в резултат от прилагането на критериите, определени в приложение III към Директива 92/43/ЕИО.
(7)
Въз основа на проектосписъка, изготвен от Комисията в съгласие с всяка една от заинтересованите държави-членки, който определя също така обекти с типове приоритетни природни местообитания или с приоритетни видове, следва да се одобри списък на обектите, които са избрани като обекти от значение за Общността.
(8)
Познанието за съществуването и разпространението на видовете и типовете природни местообитания се развива постоянно в резултат на наблюдението съгласно член 11 от Директива 92/43/ЕИО. Следователно оценката и изборът на обекти на общностно ниво са направени, като е използвана най-добрата налична към настоящия момент информация.
(9)
Съгласно съдебната практика на на Съда на Европейските общности „за да се състави проектосписък на територии от значение за Общността, който да доведе до създаването на единна европейска екологична мрежа на специални защитени територии, Комисията трябва да разполага с изчерпателен списък на териториите, които на национално ниво представляват съответен екологичен интерес, от гледна точка на целта на директивата за опазването на природните местообитания и на дивата фауна и флора. (…) Освен това само по такъв начин е възможно да се изпълни целта, определена в член 3, параграф 1, алинея първа от директивата, за поддържане или възстановяване в едно благоприятно състояние на съхранение на типовете природни местообитания, както и на местообитанията на видовете в техния естествен район на разпространение, който може да се простира извън една или повече граници, вътрешни за Общността“ (3).
(10)
Въз основа на наличната информация и на общите оценки, направени в рамката на биогеографските семинари, подготвени от Европейския тематичен център за опазване на природата и биологичното разнообразие, както и на проведените с държавите-членки двустранни срещи, някои държави-членки не са предложили достатъчно обекти, така че да изпълнят изискванията на Директива 92/43/ЕИО за определени типове местообитания и видове. Следователно за тези видове и типове местообитания, които са включени в приложение 2 към настоящото решение, не може да се заключи, че мрежата е завършена. Въпреки това, като се взема под внимание забавянето при получаването на информацията и при постигането на съгласие с държавите-членки, Комисията счита, че тя следва да приеме първоначален списък на обекти, който ще е необходимо да бъде преразгледан съгласно разпоредбите на член 4 от Директива 92/43/ЕИО, по отношение на типовете местообитания и видовете, включени в приложение 2 към настоящото решение, за които съответните посочени държави-членки не са предложили достатъчно обекти съгласно изискванията на Директива 92/43/ЕИО.
(11)
Поради това че продължават да са непълни знанията за съществуването и разпространението на типовете природни местообитания от приложение I и видовете от приложение II към споменатата директива, които се срещат както в морските териториални води, така и в морските води под национална юрисдикция извън териториалните води, не може да се заключи, че за тях мрежата е завършена или незавършена. Съответните видове и типове местообитания са представени в приложение 3 към настоящото решение. Следователно Комисията счита, че ако е необходимо, първоначалният списък ще бъде преработен по отношение на различните типове местообитания и видове, които са включени в приложение 3 към настоящото решение, в съответствие с разпоредбите на член 4 от Директива 92/43/ЕИО.
(12)
В приложение 3 към настоящото решение са включени и другите типове природни местообитания от приложение I и видовете от приложение II към посочената директива, които подлежат на научно изследване.
(13)
Мерките, предвидени в настоящото решение, са в съответствие със становището на Комитета за местообитанията,
ПРИЕ НАСТОЯЩОТО РЕШЕНИЕ:
Член 1
Списъкът, включен в приложение 1 към настоящото решение, представлява първоначалния списък на обектите от значение за Общността за Континенталния биогеографски регион в съответствие с член 4, параграф 2, алинея трета от Директива 92/43/ЕИО.
Списъкът следва да се преразгледа в светлината на по-нататъшни предложения от държавите-членки в съответствие с член 4 от Директива 92/43/ЕИО по отношение на определени типове местообитания и видове, посочени в приложение 2 и в приложение 3 към настоящото решение.
Член 2
Адресати на настоящото решение са държавите-членки.
Съставено в Брюксел на 7 декември 2004 година.